September 1979 - Toffie appels vir Eva 1 - Toffee apples for Eve
September 1979 – Toffie appels vir Eva 1
Ek is gebore in September 1979, die mooiste maand van die jaar. Die lente is kraakvars vol bloeisels, met 'n belofte van nuwe hoop en lewe. Ek is gebore onder die diereriem se weegskaal, (Libra) wat nog meer verwarring veroorsaak het. Ek moes altyd als opweeg. Is dit reg of verkeerd. Menigte male het ek soos 'n uil op 'n kluit gesit en sukkel om besluite te neem. My spookasem wange wat bol van sjarme, net sodat dit later wegsmelt in draadsitter gedagtes en woorde.
Nog 'n buite egtelike kind
Soos vele kinders was ek onbeplan en daarmee saam was daar 'n berg vol angs en onsekerheid tussen twee jong ouers. Ja, dit was een nag van passie in 'n karavaan en daarna 'n leeftyd se verantwoordelikhede. Nietemin is hulle getroud op aandrang van die ouers en was ek baie gelief. Ons gesin was maar doodgewoon, dalk nie in oorvloed gelewe, maar gelukkig. My pa het geproef vir 'n onderwyser en ma het in bank gewerk.
Die Tagtiger jare
Vier jaar later, het ek 'n sussie by gekry en was haar naam Raaitjie, Kraaitjie. Vreeslike tingerige klein mensie. Hoe ouer sy word is sy net Anna Kraai, praat vreeslik baie en hard. Die '80's se onsekerhede, het pa laat besluit om 'n groot pos by die plaaslike dag koerant te aanvaar. Hy het sy studies laat vaar en n werkende pa geword. Beste kinderjare sover ek kan onthou. Pa het in die aande my gesig met Dubbin gesmeer. So vet en geel, dit het my aan geelkoors laat dink en na ou slangvel laat ruik. Later sou ons sy leer skoene ook begin in vryf.
Ek onthou nog hoe hy my by die kleuterskool gaan haal. Daarna gaan ons na die hoofkantoor en speel ek op die vervoer bande. Dit was altyd 'n verassing om te sien wie op die voorblad van die Huisgenoot gaan wees. Daai jare was dit maar altyd Prinses Diana en somtyds Zola Budd. Die kaalvoet kind wat so gehardloop het. Hy het altyd vir my tamatie skyfies by die kafee gekoop en as jy daar in loop het kon mens dadelik "russian en chips" ruik. Die skerp asyn het sommer jou neus gebrand.
As die koerant modelle benodig vir advertensie foto's, het hy vinnig gesê: "Geen probleem ek gaan haal my kind en haar maatjies". Ai, ek was nie die mooiste kind nie en met daai groot blou piering oë en pokkel pens. Ek sou beslis nie die Kleuter van die Jaar kompetisie gewen het nie. Ek het darm eenkeer vir 'n tandepasta kompetisie in geskryf. Die wit pêrels was maar nog altyd mooi, maar ons was ongelukkig gediskwalifiseer. Ma het verslaap.
Ek het kleuterskool ongelooflik geniet, ek was 'n kind met groot opwinding en planne vir myself. 'n Gelukkige kind met kinderdrome, gebore in September 1979.
Op n dag het Pa my geneem na 'n skryf behoefte winkel, om my eerste skryfblok te koop. Dit was twee wit swane op die sagste mooi geel papier. Selfs my pa het ingenome geglimlag. Daai dag het ek geweet, my pa is ongelooflik lief vir my.